Publication: Magyar Közlöny
Issue: MK-2001-68 (Year: 2001, Number: 68)
Era: 1990-2004
Section: a 99/2001. (VI. 20.) Korm. rendelethez
Paragraph Index: 110

6. A mintavételi eljárás 6.1. A mintavételi felszerelésnek eleget kell tennie az egyedi azonosítás, a biztonságos tárolás és a sérthetetlenség követelményeinek. 6.2. Az eljárás lényegét és folyamatát a mintavétel előtt a sportolóval ismertetni kell. 6.3. A vizelet-mintavétel egy lezárt, ellenőrzött mintavételi edénybe történik, az adminisztratív helyiségben tartózkodó ellenőr jelenlétében. A korrekt vizsgálat végzéséhez legalább 75 ml vizeletre van szükség, amelyből 50 ml-t az „A” feliratú, 25 ml-t pedig a „B” feliratú mintavételi edénybe kell tölteni. A test egyéb szöveteiből történő mintavétel eljárási rendjét az érintett szövetségnek a doppingszabályzatban kell rendeznie. 6.4. Az ellenőrzés eredményének befolyásolása, illetve a csalás elkerülése érdekében a felesleges ruhadarabokat a versenyzőnek le kell vennie. Mindig azonos nemű doppingellenőr jelenlétét kell biztosítani a vizsgálat során. 6.5. A sportoló az általa kiválasztott, előre megszámozott mintaszállító edénypárba tölti ki a vizeletmintát. Mindkét üveget a sportoló jelenlétében le kell zárni, és az egyedi kódot a kísérő űrlapon fel kell tüntetni, amit a versenyző és az általa választott kísérője ellenőriz. 6.6. Ha valamelyik nemzeti, illetve nemzetközi szövetség előírja, akkor a gyűjtőedényben lévő maradék vizelet pHját, illetve fajsúlyát meg kell mérni. Ennek eredményét a kísérő űrlapon fel kell tüntetni (a pH 5—7, a fajsúly 1010 vagy e fölött elfogadható). Ezeknek az értékeknek nem megfelelő értékek esetén új vizeletmintát kell levenni. 6.7. A sportolónak nyilatkoznia kell azokról a gyógyszerekről vagy egyéb készítményekről, amelyeket a vizsgálatot megelőző 10 napon belül szedett. Az adatokat bizalmasan kell kezelni, de azokat fel kell tüntetni a mintavételi űrlapon. 6.8. A doppingellenőr által kitöltött mintakísérő űrlapot a sportoló, az őt kísérő személy és a doppingellenőr aláírja. Bármilyen észrevételt az ellenőrzéssel kapcsolatban ezen az űrlapon kell dokumentálni. 6.9. Az űrlapból példányt kap — a sportoló, — a nemzeti dopping-ellenőrzési szervezet, — a szövetség, és — a laboratórium (ezen a példányon név nem szerepel, csak kódszám).

Source: https://magyarkozlony.hu/hivatalos-lapok/1ca99b60e4b95fdbcf7a5416e7d95286f143daff/dokumentumok/412b2fede8b9263a9583b3563d566f3a4d9e23e7/letoltes